**9. NAPIREND** Ügyiratszám: BSZ/ /2023.

**E L Ő T E R J E S Z T É S**

a Képviselő-testület **2023. november 24-i nyilvános** ülésére

**Tárgy:** **Beszámoló a falugondnoki tevékenységről**

**Előterjesztő:** Bíró Imre polgármester

**Előkészítette:** Sánta Petra Anett falugondnok

 dr. Varga Viktória jegyző

**TISZTELT KÉPVISELŐ-TESTÜLET!**

Balatonszepezd Község Önkormányzata Képviselő-testületének 8/2020. (VIII.17.) rendelete szól a falugondnoki szolgálatról.

A szakmai program alapján a falugondnok évente beszámol a képviselő-testületnek a végzett munkáról.

A rendelet értelmében a falugondnoki rendszer célja a kistelepülések működőképességének elősegítése, ezen belül a falugondnok feladata különösen a településen hiányzó, alapvető szükségletek kielégítését segítő szolgáltatásokhoz, illetve a közszolgáltatásokhoz való hozzájárulás elősegítése, a rászorult személyek szállítása, a település lakosságát érintő információk gyűjtése és továbbítása. Ezen felül a falugondnok az önkormányzati feladatok megoldását segítő, közvetett szolgáltatások is végez.

A Szolgálat alapfeladatnak minősülő közvetlen szolgáltatásokat nyújt térítésmentesen, melyek az alábbiak:

* közreműködés az étkeztetésben, a házi segítségnyújtásban, a közösségi és szociális információk szolgáltatásában;
* az egészségügyi ellátáshoz való hozzájutás biztosítása, így a háziorvosi rendelésre szállítás, az egyéb egészségügyi intézménybe szállítás, a gyógyszerkiváltás és a gyógyászati segédeszközökhöz való hozzájutás biztosítása;
* az óvodáskorú, iskoláskorú gyermekek szállítása, különösen indokolt esetben.

A falugondnoki beszámoló az előterjesztés mellékletét képezi.

Kérem a Tisztelt képviselő-testületet, hogy az előterjesztést megvitatni és a határozati javaslatot elfogadni szíveskedjen.

**HATÁROZATI JAVASLAT**

Balatonszepezd Község Önkormányzata Képviselő-testülete a 2023. évi falugondnoki tevékenységről szóló beszámolót elfogadja.

Szentantalfa, 2023. november 20.

  **Bíró Imre**

 **polgármester**

**Beszámoló a 2023. évi falugondnoki tevékenységről**

Tisztelt Képviselő-testület!

Balatonszepezden az Önkormányzat a falugondnoki szolgálat 2002. január 1-től működteti S0028902 számú tanúsítvány alapján.

A falugondnoki feladatokat 2021. január 1-től látom el Balatonszepezd község 8/2020. (VIII.17.) rendelete, szakmai programja, valamint munkaköri leírásom alapján.

2023. évben végzett rendszeres feladatok:

* ebédszállítás
* betegszállítás háziorvoshoz, szakrendelésre, kórházba
* házi segítségnyújtás
* gyógyszer felíratás és kiváltás
* élelmiszer beszerzés
* együttműködés a Balatonfüredi Szociális Alapszolgáltatási Központtal
* önkormányzat és a közös hivatal közötti kapcsolattartás

2023. évben végzett nem rendszeres feladatok:

* önkormányzati rendezvények előkészítő feladatainak ellátása
* lakosság hivatalos ügyeinek intézése
* együttműködés a helyi civil szervezetekkel
* kapcsolattartás helyi körzeti megbízottal és a környező települések falugondnokaival
* munkaköri feladataimhoz kapcsolódó adatszolgáltatás teljesítése

**Kimutatás a falugondnoki szolgálatot igénybe vevőkről:**

* rendszeres napi ebédszállítás 25 fő
* betegszállítás háziorvoshoz, szakrendelésre, kórházba heti-havi 2-4 fő
* gyógyszer felírás és kiváltás heti 3-4 fő
* élelmiszer beszerzés heti 2-3 fő

Továbbra is rendszeres kapcsolatban vagyok a zánkai háziorvossal Dr. Oláh Kálmánnal, és Dr. Tóth Józsefné révfülöpi gyógyszerésszel.

Feladataim közé tartozik havi egy alkalommal a szociális étkezők térítési díj beszedése az ellátottaktól, mely összeg az igénybevétel szerint kiállított számla alapján kerül megállapításra.

Munkám során a hirdetőtáblák kezelését és a Szepezdi Tükör kihordását is rendszeresen elvégzem.

Továbbá rendszeresen látogatom az egyedülálló személyeket és a rászoruló családokat. Kiemelt figyelmet fordítok a szociálisan rászoruló személyek igényeinek felmérésében, igyekszem részükre minél szélesebb körben eljuttatni a települési támogatások és szociális célú tűzifa kérelem nyomtatványokat. Sajnos Balatonszepezdre az utóbbi években az öregedés jellemző, ezért nagy hangsúlyt kell fektetni az idősekre, rászorulókra véleményem szerint.

Az idei évben havonta egy alkalommal bevásárló körútra viszem azokat az idős lakosokat, akik nem tudják máshogy megoldani a nagy bevásárlást. Továbbá kirándulni is viszem őket bizonyos időközönként. Mindez a kilenc személyes falubusszal valósul meg.

A Balatonfüredi Szociális Alapszolgáltatási Központtal egyeztetve az idei évben havonta egy alkalommal élelmiszer adományt szállítok ki a rászoruló családoknak. Ez általánosságban 8 családot jelent. A központ Balatonfüredről elhozza az adományt és én kiszállítom az ő általuk kiállított lista alapján. A listát aláírva visszaküldöm Balatonfüredre a központba. Véleményem szerint ez is segítség a mai világban a családoknak és szívesen fogadják.

A feladataim elvégzéséről részletesen a tevékenységnapló naprakész vezetésével gondoskodom.

A távollétem ideje alatt (szabadság, betegség, továbbképzés) helyettesítésem megoldott.

A falugondnoki szolgálat ellátásához az önkormányzat tulajdonában álló

MZV-468 rendszámú, Skoda Yeti típusú személyautót használom.

Az autó kilométeróra állása 2023. január 2-án: 90720 km

2023. október 31-ig bezárólagos adatok alapján a futásteljesítény: 9313 km

Az autó tankolása a révfülöpi benzinkúton készpénzben történik, az elszámolás számlákkal a közös hivatalban két hetente valósul meg. A menetlevél napi vezetésével az autó használata nyomon követhető.

Véleményem szerint, az eddig eltelt időszakban jó kapcsolat alakult ki a lakossággal, bizalommal fordulhatnak hozzám.

Eddigi tapasztalatom szerint a jövőben is szükség van a falugondnoki szolgálatra, elmondható, hogy a lakosság részéről nagy igény van rá.

Kérem a Képviselő-testületet, hogy a 2023. évi falugondnoki beszámolómat elfogadni szíveskedjenek!

Balatonszepezd, 2023. november 21.

Sánta Petra Anett

 falugondnok